มันนี่ทูเดย์
ห่วงเงินเฟ้อปีนี้ติดลบต่อ
5 ม.ค. 2559

ห่วงเงินเฟ้อปีนี้ติดลบต่อ 
นายอมรเทพ จาวะลา ผู้อำนวยการอาวุโส สำนักวิจัย ธนาคารซีไอเอ็มบี ไทย เปิดเผยว่า อัตราเงินเฟ้อปี 2558 ติดลบต่ำสุดในรอบ 6 ปี ลดลง 0.90% เป็นไปตามที่คาดหมาย เนื่องจากราคาน้ำมันปรับตัวลดลงต่อเนื่อง ส่วนแนวโน้มเงินเฟ้อในปี 2559 มีโอกาสที่จะติดลบต่อไป เพราะราคาน้ำมันยังปรับตัวลงต่อ โดยธนาคารซีไอเอ็มบี ไทย ให้ราคาน้ำมันเฉลี่ยปีนี้ที่ 45 เหรียญสหรัฐ/บาร์เรล ต่ำกว่าปีก่อนที่ 50 เหรียญสหรัฐ/บาร์เรล ดังนั้นเงินเฟ้อจะกลับมาเป็นบวกในปีนี้ได้หรือไม่ ขึ้นอยู่กับราคาน้ำมันเป็นหลัก โดยมองเงินเฟ้อในปี 2559 อยู่ที่ 0.50%
อย่างไรก็ตาม แม้เงินเฟ้อปีนี้จะติดลบ แต่ภาพรวมเศรษฐกิจยังไม่เกิดภาวะเงินฝืดทั่วประเทศ เพราะประชาชนในกรุงเทพฯ และหัวเมืองใหญ่ ยังมีกำลังซื้อช่วยประคองเศรษฐกิจภาพรวม ขณะที่เกษตรกรและคนในชนบทกำลังซื้อลดลงไปนานแล้วจากราคาสินค้าเกษตรตกต่ำ
‘ประวิตร’ เปิดตัวบ้านประชารัฐ เม.ย.นี้ 
พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม เปิดเผยถึงความคืบหน้าโครงการบ้านประชารัฐ ว่า ขณะนี้ยังอยู่ในขั้นตอนของการจัดทำในส่วนของรายละเอียดต่างๆ โดยยืนยันจะทำให้ดีที่สุด จะใช้งบประมาณที่มีอยู่กว่า 1,400 ล้านบาท แต่ขณะนี้ยังมีหลายอย่างที่จะต้องดำเนินการ อย่างไรก็ตาม ยืนยันว่าจะเปิดโครงการบ้านประชารัฐได้ภายในเดือน เม.ย.นี้ อย่างแน่นอน